Silloin, kun pyrotekninen tuote on saatettu pyroteknisten tuotteiden markkinoille saattamisesta annetun direktiivin 2007/23 vaatimusten mukaisesti ensimmäisen kerran markkinoille unionissa, eli jonkun jäsenvaltion alueella, muut jäsenvaltiot eivät lähtökohtaisesti enää voi estää sen kaupan pitämistä ja jakelua alueellaan edellyttämällä muun muassa edellä mainittujen vaatimusten lisäksi sellaisten lisävelvoitteiden noudattamista tai sellaisten lisämuodollisuuksien täyttämistä, joista ei säädetä kyseisessä direktiivissä. Kyse ei nimittäin voi olla mainitun direktiivin 2 artiklan 2 alakohdassa tarkoitetun yksittäisen tuotteen markkinoille saattamisesta, jos kyseinen tuote ei voi liikkua vapaasti unionin koko markkinoilla.

Direktiivin 2007/23 2 ja 19 perustelukappaleesta sekä 1 artiklan 1 kohdasta ilmenee, että direktiivin ensisijaisena tarkoituksena on ehkäistä esteitä, joita yhteisön sisäiselle kaupalle aiheutuu jäsenvaltioiden laeissa, asetuksissa ja hallinnollisissa määräyksissä, jotka koskevat mainitussa direktiivissä määriteltyjen pyroteknisten tuotteiden saattamista markkinoille, olevista eroista, ja näin ollen luoda edellytykset kyseisten tuotteiden vapaalle liikkuvuudelle sisämarkkinoilla varmistaen samalla korkeatasoisen ihmisten terveyden suojan sekä korkean yleisen turvallisuustason ja kuluttajien ja ammattimaisten loppukäyttäjien suojan ja turvallisuuden.

Täten mainitun direktiivin 5 artiklan 1 kohdan ja 8 artiklan 3 kohdan mukaisesti – luettuna yhdessä sen 16 ja 19 perustelukappaleen valossa – jäsenvaltiot olettavat pyroteknisten tuotteiden markkinoille saattamisessa, että tällaiset tuotteet, joissa on CE-merkintä, täyttävät mainitun direktiivin liitteessä I tarkoitetut olennaiset vaatimukset. Tästä seuraa, että pyrotekniset tuotteet, joissa on CE-merkintä, osoittavat täyttävänsä direktiivin 2007/23 olennaiset vaatimukset, ja niiden on lähtökohtaisesti voitava liikkua ilman esteitä tai rajoituksia koko unionin alueella siitä hetkestä lähtien, kun ne on ensimmäisen kerran saatettu markkinoille jossain jäsenvaltiossa, tämän kuitenkaan rajoittamatta toimenpiteitä, joita jäsenvaltiot voivat direktiivin 6 artiklan 2 kohdan mukaisesti toteuttaa yleiseen järjestykseen, yleiseen turvallisuuteen tai ympäristönsuojeluun liittyvistä syistä tai tilapäisesti osana markkinavalvontaa saman direktiivin 14 artiklan 6 kohdan mukaisesti ja sen 16 artiklan säännöksiä noudattaen. Täten direktiivin 2007/23 6 artiklan 1 kohtaa ei voida – direktiivin 2 artiklan 2 alakohdassa olevasta määritelmästä huolimatta – tulkita siten, että sillä taataan ainoastaan kyseisen direktiivin vaatimusten mukaisten pyroteknisten tuotteiden ensimmäinen saattaminen markkinoille.

Kansallinen säännöstö, jolla ensinnäkin asetetaan pyroteknisten tuotteiden kansallisille markkinoille pääsyn edellytykseksi sellaisten muodollisuuksien täyttäminen, joita yhtäältä sovelletaan direktiivissä 2007/23 olevien vaatimusten ja erityisesti sen vaatimustenmukaisuuden arviointimenettelyn, joka kyseisten tuotteiden on läpikäytävä niiden markkinoille saattamiseksi, lisäksi ja jotka toisaalta voivat johtaa käsittelymaksun perimiseen, ja jolla toiseksi myönnetään kansalliselle laitokselle toimivalta rajoittaa tai täydentää, eli siis valvoa järjestelmällisesti, – ja myös jälkikäteen – pyroteknisen tuotteen valmistajan laatimia käyttöohjeita, muodostaa täten direktiivin 2007/23 6 artiklan 1 kohdassa taatun pyroteknisten tuotteiden vapaan liikkuvuuden esteen.

(ks. 36, 40, 42, 44, 45, 49–51, 61 ja 62 kohta)